Махуэ Билал: Си плъапIэр Олимп Джэгухэрщ
Урысейм бэнэкIэ хуитымкIэ щынэхъ лъэщ спортсмен Махуэ Билал алэрыбгъум къытехьэжащ. Зэман кIыхькIэ фэбжьхэм пэщIэта ди лъэпкъэгъур утыку къыщихьащ Мэзкуу щекIуэкIа «Кубок Алроса» гала-зэхьэзэхуэм.
Япэ махуэм зэIущIэм хухаха зэманыр и кIэм нэмысу ар текIуащ Германием и лIыкIуэ Матухин Никэ. КъыкIэлъыкIуэм ефIэкIащ куржы бэнакIуэ Одикадзе Элизбар.
News.ru хъыбарегъащIэ IэнатIэм и корреспондентым Махуэр хутепсэлъыхьащ кIыхьлIыхьу и узыншагъэр зэрызытригъэувэжам, Олимпиадэм ямыгъэкIуэнымкIэ шынагъуэ зэрыщыIэм.
— Япэ зэIущIэм кърикIуар дауэ зыхэпщIа?
— Бэнэным зыри тыншу къыщыпIэрыхьэркъым, абы къыхэкIыуи зэманыр и кIэм нэмысу къэсхьа текIуэныгъэм зыри къикIыртэкъым. ПсынщIэу зызэтезухуэри себгъэрыкIуэн щIэздзащ, тренерым и чэнджэщхэм сытету. Дэтхэнэ зэIущIэми текIуэныгъэр къыщытхьын щхьэкIэ сыт хуэдэ Iэмалри къыдогъэсэбэп.
— ИлъэситIым щIигъукIэ алэрыбгъум укъызэрытемыхьам сыт нэхъ гугъуу хэлъар?
— Си узыншагъэр зэтезгъэувэжу си Iэпкълъэпкъыр сыпсыхьыжынырщ. Зэман кIыхькIэ сызэрымыбэнэфар си дежкIэ икъукIэ гугъут.
— АпщIондэхукIэ зэхъуэкIыныгъэшхуэ къэхъуа?
— Хьэрхуэрэгъу лъэщ куэд къыкъуэкIащ. Тыркумрэ Куржымрэ иджыпсту дунейм щынэхъ лъэщщ, абыхэм уебэныну хьэлъэ хъунущ. Си жагъуэ зэрыхъуащи, мы зэхьэзэхуэм Iэмал щызгъуэтакъым Петриашвили Гено себэныну. Езы бэнэкIэ дыдэми зэхъуэкIыныгъэхэр игъуэтащ.
— БэнэкIэм и хабзэщIэхэм дауэ уеплърэ?
— Ахэр нэхъыфIу къызолъытэ. БэнэкIэр нэхъ удэзыхьэх, жыджэрагъ къыпхэзылъхьэ хъуащ.
— Уэ укъыщыта зэманым къриубыдэу Урысейм уи пIэм иувэн бэнакIуэ щхьэ къыщымыунэхуарэ?
— Сыарэзыкъым абыкIэ. ХьэлъагъкIэ нэхъ ин гупым щыбанэ спортсмен куэд къыкъуэкIащ. Зэман пыухыкIа дэкIын хуейщ ахэр лъагапIэ нэхъ ин дыдэхэм нэсын папщIэ.
— Олимп Джэгухэм укIуэныр зыIэрыбгъэхьэным гугъу удехьыну къыпщыхъурэ?
— Шэч хэмылъу, зэпэщIэтыныгъэр къызэрымыкIуэу гуащIэу щытынущ. Ар бжыгъэкIэ е процент гуэрхэмкIэ къыпхуэгъэлъэгъуэнукъым.
— РУСАДА-р ягъэкъуаншэу, Урысей спортым санкцэщIэхэр къыхуагъэувынкIэ зэрыхъунум дауэ уеплърэ?
— Ди пщэ къыдэхуэ къалэныр алэрыбгъум щыдогъэзащIэ, политикэ Iуэхур ди унафэщIхэм зэхрагъэкI. Си фIэщ мэхъу, дэ алэрыбгъум дызэрыщыбанэм нэхърэ мынэхъыкIэу ахэр ди хуитыныгъэхэм щIэбэныну.
— Урысейм Спорт бэнэкIэмкIэ и федерацэм и президент Мамиашвили Михаил спортсменхэм епсэлъа а Iуэхум теухуауэ?
— Михаил жиIащ дэ абы дримыгузавэу дыбэнэну. Нэхъ ищхьэкIэ ар дэр щхьэкIэ щыбэнэну хьэзырщ икIи иджыри къыздэсым абы полъэщ.
— Нэхъ ипэIуэкIэ UFC-м зэгурыIуэныгъэ епщIылIэну мурад уиIат.Зы зэман дэкIмэ, зэзауэ зэхэтхэм уи къарум ущеплъыну уи гугъэ?
— Ар си мурадат фэбжь згъуэтын ипэкIэ. Иджыпсту си къалэн нэхъыщхьэр Олимпиадэрщ, адрей Iуэхугъуэхэр лъэныкъуэкIэ екIуэтэкIащ.
— Алыдж-урым бэнэкIэ лIэужьыгъуэмкIэ иджыри алэрыбгъум укъытехьэну уи мурад?
— Зэманым къигъэлъэгъуэнщ. ЗэкIэ апхуэдэ мурад сиIэкъым, ауэ, зэрыжаIэщи, зэманым къигъэлъэгъуэнщ.
Зытхыжар ЖЫЛАСЭ Замирщ.
